VEGA præsenterer

**Keld Heick spiller klassikere fra sit 60’er-repertoire til speciel koncert i VEGA**  
*Der er lagt op til en unik aften med beat- og pigtrådsmusik, som det blev spillet i de tidligste år af 60’erne, når Keld Heick teamer op med bandet The Beatophonics til koncert den 15. maj i Lille VEGA. Sangerinden Una Scott fra retro-bandet Télé Rouge er special guest.*

**Aften dedikeret til pigtråd**  
En af Danmarks pionerer indenfor rock’n’roll, eller pigtråd som man kaldte rockmusikken dengang, Keld Heick, vender tilbage til sit repertoire fra de tidlige 60’ere, når han spiller med bandet The Beatophonics til en speciel koncert i VEGA. Det er dermed to generationer, der mødes i en fælles kærlighed til rockens rødder.  
  
Som special guest til koncerten kan man opleve sangerinden Una Scott fra det københavnske 60’er-popband [Télé Rouge](http://www.telerouge.org/), der vil tage sig af vokalen på udvalgte numrene fra aftenens sætliste. Télé Rouge har specialiseret sig i 60’er-inspireret pop med forbilleder som Sébastien Tellier, Air, Serge Gainsbourg og Betty Page.  
  
**Husorkester til VEGAs 50’er-fester**

Den danske trio Søren Koch, Rasmus Schrøder og Flemming Koch, der tilsammen danner bandet [The Beatophonics](https://www.facebook.com/beatophonics?fref=ts), dyrker 60’ernes beatmusik, eller “pigtråd” på dansk med masser af energi og catchy rock’n’roll.

Og selv om ingen af de tre herrer i The Beatophonics var født, da denne musik blev skabt, har de alligevel helt styr på, hvordan musik fra den periode skal spilles.

Med inspiration fra Johnny Kidd & The Pirates, The Beatles, The Zombies og The Defenders har The Beatophonics indspillet deres debut-single “Poison Ivy / I Can Tell”, som man se dem optræde med [HER](http://www.youtube.com/watch?v=tXGR91fewZM).  
  
Søren Koch, Rasmus Schrøder og Flemming Koch viste for alvor, hvad de kunne, da de var husorkester til Golden Days [50’er-fest i VEGA](http://vega.dk/arrangementer/5039er-fest-i-vega-7604.html) i september 2012.

I 2013 gentog VEGA succesen og inviterede til endnu et tilbageblik til 50’erne og endnu engang var The Beatophonics med til at skabe den helt specielle stemning sammen med en række gæstesolister som Silas Bjerregaard (Turboweekend), Steffen Westmark (The Blue Van), Christian Hjelm og ikke mindst Keld Heick.

**Fakta om koncerten**

Keld Heick & The Beatophonics (DK)

Torsdag den 15. maj kl. 21

Lille VEGA, Enghavevej 40, 1674 Kbh. V

150 kr. + gebyr

Forsalg via VEGAs hjemmeside og Billetnet.  
Læs mere om koncerten på <http://vega.dk/arrangementer/keld-heick-the-beatophonics-13620.html>.   
  
  
*For yderligere oplysninger kontakt venligst*

Anders Madsen

Online-redaktør, VEGA

[akm@vega.dk](mailto:akm@vega.dk) - 3326 0946